Beleggers moet dapper wees se kenner op welvaartkongres - Fairtree I Investment Company I Asset Management
Beleggers moet dapper wees se kenner op welvaartkongres
ROCCO CARR, sake-ontwikkelingsbestuurder van Glacier van Sanlam, lei 'n paneelbespreking met, van links, prof. Johan Willemse (landbou-ekonoom verbonde aan die Universiteit van die Vrystaat), Jacobus Lacock (portefeuljebestuurder en makro-strateeg by Fairtree Capital), Francis Marais (navorsings- en beleggingsontleder van Glacier van Sanlam), Peter Armitage (uitvoerende hoof van Anchor Capital) en Fred Grunewald, (gesertifiseerde fondsbestuurder by Coronation). Foto's: Christiaan Cloete
HOU eerder die langtermyn-welvaart van jou besigheid in gedagte as om kortsigtig te wees wanneer jy beleggingsbesluite neem.
Dit was die raad van prof. Johan Willemse, 'n ekonoom verbonde aan die Universiteit van die Vrystaat se departement landbou-ekonomie, aan beleggers by Volksblad, Glacier en Jenwil se Welvaartkongres wat Donderdagaand (25/08) in Kimberley gehou is.
Willemse se toespraak het spesifiek gehandel oor ekonomiese realiteite en die individu se besigheid.
Met die waarskynlikheid van 'n afgradering van Suid-Afrika se kredietwaardigheid tot rommelstatus, lae kommoditeitspryse en 'n ontstuimige politieke klimaat, bevind beleggers hulle tans in 'n onsekere beleggingsklimaat.
Die kongres het ten doel gehad om beleggers raad te gee oor hoe hulle die ekonomiese brandpunte in 'n moeilike beleggingstyd behoort te hanteer.
Volgens Willemse maak beleggers dikwels die fout om op 'n kortsigtige wyse op grond van politieke gebeure van die dag, besluite te neem terwyl dit in hul beste belang is om eerder verby die politieke geraas te kyk en 'n langtermyn-beskouing van die ekonomie te handhaaf.
Willemse meen dat beleggers dikwels vergeet dat markte in siklusse werk en nie noodwendig in reguit lyne nie. Om sy punt te illustreer, het hy die impak wat politieke en ekonomiese gebeure vandag op plaaslike markte het, vergelyk met die impak wat dit gedurende die tagtigerjare (voor die einde van apartheid) op markte gehad het.
"Hou in gedagte: Zuma gaan daar wees, PW gaan daar wees. Dit is belangrik om jouself dus af te vra waarheen jy wil gaan en om 'n strategie in plek te hê. Dit is belangrik om te weet waarheen jy op pad is en om op jou besigheid te fokus," sê Willemse.
Willemse het benadruk dat daar nie geld gemaak word wanneer dinge stabiel bly nie, maar eerder wanneer dinge verander.
'n Paneelbespreking wat deur Rocco Carr (sake-ontwikkelingsbestuurder van Glacier van Sanlam), gelei is en kundiges soos Peter Armitage (uitvoerende hoof van Anchor Capital), Fred Grunewald (gesertifiseerde fondsbestuurder by Coronation), Francis Marais (navorsings- en beleggingsontleder van Glacier van Sanlam) en Jacobus Lacock (portefeuljebestuurder en makro-strateeg by Fairtree Capital), ingesluit het, is na afloop van Willemse se praatjie gehou.
Die kenners is onder meer gepols oor belangrike gebeure in Suid-Afrika en elders in die wêreld en hoe dit markte gaan raak.
Armitage meen daar word nie verwag dat China, die wêreld se grootste invoerder van kommoditeite, se vraag na kommoditeite binnekort gaan groei nie, aangesien dit reeds enorm is.
Lacock meen dat China besig is om 'n ommeswaai van 'n produksiegedrewe-ekonomie na 'n verbruikersekonomie te maak.
Grunewald bly optimisties oor ontluikende markte as beleggingsmoontlikheid en meen dat dié markte vir die volgende 10 tot 20 jaar steeds 'n beduidende rol in beleggingsportefeuljes speel.
Hy het benadruk dat daar wel risiko daaraan verbonde is om in ontluikende markte te belê, maar dat groei na verwagting veel hoër sal wees in vergelyking met dié van ontwikkelde ekonomieë.
Marais deel Grunewald se siening maar meen dat daar baie meer ontluikende ekonomieë is as bloot China en Brasilië, die twee ontluikende ekonomieë waarop daar gewoonlik gefokus word.
Marais meen dat 'n land soos Ethiopië, met 'n bevolking van oor die 70 miljoen mense en die wêreld se grootste land sonder 'n gevestigde aandelebeurs, groot geleenthede aan beleggers kan bied wat dapper genoeg is om in dié ontluikende mark te belê.
Regeringsinmenging het tot dusver die meeste beleggers van dié ontluikende ekonomie afgeskrik.
Die kongres het ook 'n kort bespreking ingesluit rondom staatsamptenare wat uit die staat se pensioenfonds (GEPF) bedank, asook die bekendstelling van 'n unieke produk wat 'n tekort aan inkomste aanspreek wanneer 'n persoon langer leef as wat voorsien word.
Die gewilde kongres vind reeds die afgelope drie jaar jaarliks plaas en is vanjaar die tweede keer in Kimberley gehou.